മൂന്ന് മത്സരങ്ങള്ക്ക് ശേഷം അത്ലറ്റിക്കോ മാഡ്രിഡിന് ഒരു ജയം സിമിയോണിയുടെ അത്ലറ്റിക്കോ മാഡ്രിഡ് അവസാനം വിജയവഴിയില് എത്തി. അവസാന മൂന്ന് മത്സരങ്ങളില് വിജയമില്ലാതിരുന്ന അത്ലറ്റിക്കോ മാഡ്രിഡ് ഇന്ന് റയല് ബെറ്റിസിനെ തകര്ത്തു കൊണ്ടാണ് വിജയവഴിയില് തിരികെ എത്തിയത്. ഇന്ന് മെട്രൊപൊളിറ്റാന സ്റ്റേഡിയത്തില് നടന്ന മത്സരം എതിരില്ലാത്ത മൂന്നു ഗോളുകള്ക്കാണ് അത്ലറ്റിക്കോ മാഡ്രിഡ് വിജയിച്ചത്. ആദ്യ പകുതിയില് 26ആം മിനുട്ടില് കരാസ്കോ ആണ് അത്ലറ്റിക്കോക്ക് ലീഡ് നല്കിയത്. രണ്ടാം പകുതിയുടെ തുടക്കത്തില് ഹെര്മോസോ ഗോള് നേടി എങ്കിലും വാര് ഗോള് നിഷേധിച്ചു. പിന്നാലെ ഒരു സെല്ഫ് ഗോളില് അത്ലറ്റിക്കോ മാഡ്രിഡ് ലീഡ് ഇരട്ടിയാക്കി. അതിനു ശേഷം ജാവോ ഫെലിക്സിലൂടെ വിജയം ഉറപ്പിച്ച മൂന്നാം ഗോളും അത്ലറ്റിക്കോ മാഡ്രിഡ് നേടി. ഈ വിജയത്തോടെ ലീഗില് നാലാം സ്ഥാനത്തേക്ക് മുന്നേറി. 22 പോയിന്റാണ് അത്ലറ്റിക്കോ മാഡ്രിഡിന് ഉള്ളത്. ഒന്നമതുള്ള റയല് മാഡ്രിഡിന് 24 പോയിന്റുമാണ്.